**OBRAZLOŽENJE**

**ZA NACRT PRAVILNIKA O NAČINU I PROGRAMU STJECANJA POTREBNOG ZNANJA O ZDRAVSTVENOJ ISPRAVNOSTI HRANE**

Navedeni Pravilnik donosi se temeljem Zakona o zaštiti pučanstva od zaraznih bolesti („Narodne novine“, br. 79/07, 113/08, 43/09 i 130/17).

Ovim se Pravilnikom propisuje način i program stjecanja potrebnog znanja o zdravstvenoj ispravnosti hrane i osobnoj higijeni osoba koje na svojim radnim mjestima u proizvodnji ili prometu hranom i vodom za ljudsku potrošnju dolaze u dodir s hranom te osobe koje rade na pripremi i serviranju hrane, a koje moraju imati potrebna znanja o zdravstvenoj ispravnosti hrane i osobnoj higijeni.

Pravilnik o u odnosu na postojeći, donosi određena pojednostavljenja na način da osobe koje rade u objektima niskog rizika (caffe barovi, objekti za usluživanje hrane izvan prostorija i sl.) prolaze tzv. osnovni tečaj zdravstvenog odgoja i educiraju se preko web-materijala, a osobe koje rade u ugostiteljstvu i industriji educiraju putem tečaja kroz 15 sati nastave, no provjera znanja svih osoba provodi se pred Ispitnom komisijom.

Nadalje, Pravilnikom se propisuje organizacija i program tečaja za stjecanje potrebnog znanja, duljina trajanja tečaja, edukacija predavača, način provjere znanja i izdavanje potvrde o provjeri stečenog znanja, kao i popis potrebnih znanja po poglavljima koja polaznici trebaju usvojiti.